Haapsalu Sportlandi kaupluses anti täna, 6. novembril pidulikult üle Lõuna-Läänemaa Jalgpalliklubi noortele sportlastele uued saalijalanõud.
Jalanõude üleandmise juures viibisid klubi treener Jaanus Getreu, Haapsalu Sportlandi juhataja Katrin Tishler ning lisaks klubi noorsportlased – kergejõustiklane Maria Reks ja noored jalgpallurid, noorema grupi jalgpallipoiss Kristjan Kolõtšev ja U16 meeskonna kapten Herman Reinmaa.
Väga oluline, et noored sportlased saavad treenida kvaliteetsete saalijalanõudega. Peatselt valmivas Lihula spordihoones treenides on vajalikud puhtad, valge tallaga saalijalatsid.
“Meie missioon on muuta noorte elu huvitavamaks ja kvaliteetsemaks läbi meie toodete ja teenuste. Just sellepärast toetasime Lihula jalgpallureid ja kergejõustiklasi uute spordijalatitega. Õige varustus teeb meie uute tähtede treenimise tõhusamaks,” ütles Sportlandi turundusjuht Keidi Kitt.
Klubi treener, Jaanus Getreu selgitas, et iga nende klubis treeniv laps on väga tähtis. “Kogu oma pika tegutsemisaja juures on klubi seadnud alati esikohale lapse heaolu. Käesolev projekt on läbi aastakümnete üks mahukamaid.”
27 aastat tegutsenud Lõuna-Läänemaa Jalgpalliklubi koos oma paljude koostööpartneritega ostis kõigile klubi Lihulas treenivale 77 noorsportlasele uued saalijalanõud. Jalgpallurid said ADIDAS saalipuutsad ja kergejõustiklased NIKE jooksutossud.
Jaanus Getreu